'n NUWE TOEVOEGING IN DIE BOTHA HUIS……. | Blessings has come my way...
'n NUWE TOEVOEGING IN DIE BOTHA HUIS…….
March 20, 2013 | Blessings has come my way
Die Botha's het 'n nuwe toevoeging tot ons gesin gekry en sy naam is MATTHEW MURRAY en hy is 'n Slak!
Jip! Quintin het gistermiddag met hom by die huis gekom. Dadelik moes hy sy eie huisie kry (een van my Tupper Houers natuurlik). Sedert gistermiddag is Quintin en die Slak onafskeidbaar. As Quintin bad, is die Slak daar. As hy aantrek is die Slak by hom. As hy eet….. is die Slak daar….. Ek is seker julle begin die patroon verstaan. Nauurlik moes Slak ook 'n naam kry, en sonder om daaroor te dink het Quintin Matthew Murray voorgestel. Mmmm? Met slaaptyd het dit nogal oorteiging gekos van ons kant af, dat Slak nie saam met hom in die bed kan slaap nie. Daar is toe van sy kant af voorgestel dat Vivian (ons Nagverpleegster) na Slak alias Matthew Murray sal kyk.
Vanoggend het niks verander nie. Slak was nogsteeds snoesig in sy huisie (my tupperbak) gewees. Toe dit tyd was om skooltoe te gaan moes ek Quintin belowe dat ek nie Slak in die toilet sal afspoel nie – komaan asof ek dit nou regtig sal doen, soos die laaste 100+ Krieke en Goggas. Natuurlik vertrou Quintin my nie met Slak nie en het Caroline my Huiswerker die werkie gekry om vandag vir Slak op te pas totdat hy by die huis kom.
Wel, sover kan ek eerlik terug rapporteer dat Matthew Slak nogsteeds in sy huisie is op my kombuis toonbank – net vir ingeval hy dalk uitkom en ons met die groot soektog moet begin. Sy huisie lyk darem nou al bietjie meer na 'n huisie met 'n paar groen blaartjies daarin. Mamma Arnell het vir Slakie jammer begin kry en Matthew moet seker eet ook.
So Far so good…. Slakie is nog met ons en ek weet sommer dat daar gaan 'n baie gelukkige Seuntjie vanaand huistoe kom na sy maatjie Matthew.
Vir nou met Slak vat ons dit net dag vir dag. Of hierdie nuwe toevoeging gaan hou in die Botha huis hoop ek regtig nie so nie. Maar ek sal ontken dat ek dit OOIT gese het.
Mamma Arnell het al vroeg geleer as dit by Goggas en Ga Ga Goedjies kom, kyk ek maar weg. Solank dit hulle gelukkig maak. Ek sal egter die streep begin trek by Spinnekoppe, Slange en Muise. 🙂